CELEX: 32022D0637
Language: ro
Date: 2022-04-13 00:00:00
Title: Decizia (PESC) 2022/637 a Consiliului din 13 aprilie 2022 de modificare a Deciziei (PESC) 2022/339 privind o măsură de asistență în sprijinul forțelor armate ucrainene în cadrul Instrumentului european pentru pace

19.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 117/36
               
            
         DECIZIA (PESC) 2022/637 A CONSILIULUI
         din 13 aprilie 2022
         de modificare a Deciziei (PESC) 2022/339 privind o măsură de asistență în sprijinul forțelor armate ucrainene în cadrul Instrumentului european pentru pace
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 41 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 28 februarie 2022, Consiliul a adoptat Decizia (PESC) 2022/339 (1), prin care s-a instituit o măsură de asistență cu o valoare de referință financiară de 50 000 000 EUR destinată să acopere finanțarea furnizării către forțele armate ucrainene de echipamente și materiale care nu sunt concepute pentru a aplica o forță letală, cum ar fi echipamente individuale de protecție, truse de prim ajutor și combustibili.
                  
               
                     (2)
                  
                  
                     La 23 martie 2022, Consiliul a adoptat Decizia (PESC) 2022/472 (2) de modificare a Deciziei (PESC) 2022/339, prin care s-a majorat valoarea de referință financiară la 100 000 000 EUR.
                  
               
                     (3)
                  
                  
                     Având în vedere agresiunea armată a Federației Ruse împotriva Ucrainei, valoarea de referință financiară ar trebui majorată cu un cuantum suplimentar de 50 000 000, destinat să acopere finanțarea furnizării către forțele armate ucrainene de echipamente și materiale care nu sunt concepute pentru a aplica o forță letală, cum ar fi echipamente individuale de protecție, truse de prim ajutor și combustibili. Durata măsurii de asistență ar trebui de asemenea prelungită cu 24 de luni.
                  
               
                     (4)
                  
                  
                     Decizia (PESC) 2022/339 ar trebui modificată în consecință,
                  
               ADOPTĂ PREZENTA DECIZIE
         
            Articolul 1
            Decizia (PESC) 2022/339 se modifică după cum urmează:
            
                        1.
                     
                     
                        La articolul 1, alineatul (4) se înlocuiește cu următorul text:
                        
                           „(4)   Durata măsurii de asistență este de 60 de luni de la adoptarea prezentei decizii.”
                        
                     
                  
                        2.
                     
                     
                        La articolul 2, alineatul (1) se înlocuiește cu următorul text:
                        
                           „(1)   Valoarea de referință financiară destinată acoperirii cheltuielilor referitoare la măsura de asistență este de 150 000 000 EUR.”
                        
                     
                  
                        3.
                     
                     
                        La articolul 2, alineatul (3) se înlocuiește cu următorul text:
                        
                           „(3)   În conformitate cu articolul 29 alineatul (5) din Decizia (PESC) 2021/509, administratorul pentru măsuri de asistență poate solicita contribuții de până la 150 000 000 EUR în urma adoptării prezentei decizii. Fondurile solicitate de administratorul pentru măsuri de asistență se utilizează numai pentru a plăti cheltuielile în cadrul limitelor autorizate de comitetul constituit prin Decizia (PESC) 2021/509 în bugetul rectificativ pentru 2022 și în bugetele pentru anii următori care corespund măsurii de asistență.”
                        
                     
                  
                        4.
                     
                     
                        La articolul 2, alineatul (4) se înlocuiește cu următorul text:
                        
                           „(4)   Cheltuielile legate de punerea în aplicare a măsurii de asistență sunt eligibile începând cu 1 ianuarie 2022 și până la o dată care urmează să fie stabilită de Consiliu. Cel puțin 66 % din valoarea de referință financiară acoperă cheltuielile suportate începând cu 11 martie 2022.”
                        
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 13 aprilie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Decizia (PESC) 2022/339 a Consiliului din 28 februarie 2022 privind o măsură de asistență în cadrul Instrumentului european pentru pace în sprijinul forțelor armate ucrainene (JO L 61, 28.2.2022, p. 1).
         
            (2)  Decizia (PESC) 2022/472 a Consiliului din 23 martie 2022 de modificare a Deciziei (PESC) 2022/339 privind o măsură de asistență în cadrul Instrumentului european pentru pace în sprijinul forțelor armate ucrainene (JO L 96, 24.3.2022, p. 45).